10. การควบคุมภายใน

บริษัทมีหน่วยงานตรวจสอบภายใน ซึ่งทำหน้าที่ตรวจสอบประเมินผล
และปรับปรุงระบบการควบคุมภายในให้มีประสิทธิภาพและประสิทธิผลภายใต้การกำกับดูแลอย่างสม่ำเสมอของคณะกรรมการตรวจสอบ
(ตามรายงานของคณะกรรมการตรวจสอบหน้า 31)

นอกจากนั้นก็ยังมีผู้สอบบัญชีภายนอกซึ่งเป็นผู้ทำการศึกษาและประเมินประสิทธิภาพการควบคุมภายในด้านบัญชีของบริษัท
และจากรายงานของบริษัทสำนักงาน เอสจีวี-ณ ถลาง จำกัด ซึ่งเป็นผู้สอบบัญชีของบริษัท
ในการศึกษาและประเมินผลรายการทางบัญชีต่างๆในปี 2543 ได้รายงานไว้ว่า “
สำนักงานไม่พบข้อบกพร่องของระบบการควบคุมภายในด้านการบัญชีที่มีผลกระทบอย่างเป็นสาระสำคัญต่อการแสดงความเห็นต่องบการเงินสำหรับแต่ละปี
สิ้นสุดวันที่ 31 ธันวาคม 2543 และ 2542 ”

รายงานของคณะกรรมการตรวจสอบ ครั้งที่ 3 (2543)

คณะกรรมการตรวจสอบได้ปฏิบัติตามหน้าที่และความรับผิดชอบที่ได้รับมอบหมายจากคณะกรรมการ
บริษัทฯ ที่สำคัญได้แก่ การกำกับดูแลให้งบการเงินของบริษัทฯ และงบการเงินรวม
ให้มีการปฏิบัติตามมาตรฐานบัญชีที่เหมาะสมกับการดำเนินธุรกิจ การปฏิบัติตามหลักบรรษัทภิบาล
และให้เป็นไปตามข้อกำหนดของตลาดหลักทรัพย์ฯ รวมทั้งกฎหมายที่เกี่ยวข้อง
จัดระบบการควบคุมภายในให้เหมาะสมมีประสิทธิภาพในการปฏิบัติงาน
กำกับดูแลระบบงานตรวจสอบทั้งด้านการตรวจสอบการจัดการ การเงิน การปฏิบัติการ
รวมทั้งเทคโนโลยีสารสนเทศให้ได้มาตรฐานการตรวจสอบที่ดีตามมาตรฐานที่ยอมรับการทั่วไป
คัดเลือกและเสนอแต่งตั้งผู้สอบบัญชี รวมทั้งงานอื่นๆ ที่คณะกรรมการบริษัทฯ ได้มอบหมาย

ในรอบปี 2543
ได้มีการปรับปรุงข้อบังคับว่าด้วยคณะกรรมการตรวจสอบโดยใช้จรรยาบรรณของบริษัทฯ
เป็นบรรทัดฐานร่วมกับหลักเกณฑ์ของตลาดหลักทรัพย์ฯ และหลักการของบรรษัทภิบาลที่ดี
และมีการพัฒนาให้ทันตามมาตรฐานสากลอย่างต่อเนื่องตลอดเวลา ในการพิจารณาปรับปรุงดังกล่าว
มีเรื่องเพิ่มเติมที่เป็นสาระสำคัญคือ
การสอบทานความถูกต้องและประสิทธิผลของระบบเทคโนโลยีสารสนเทศ
การปรับปรุงวิธีการประเมินระบบการบริหารความเสี่ยงขององค์กร
การส่งเสริมให้มีการพัฒนาระบบรายงานการเงินให้ทัดเทียมมาตรฐานบัญชีสากล เป็นต้น

คณะกรรมการตรวจสอบได้สอบทานงบการเงินรายไตรมาสและงบการเงินประจำปี 2543
ของบริษัทฯ และงบการเงินรวมของเครือฯ
โดยเน้นการปฏิบัติตามาตรฐานบัญชีที่ออกใหม่และการเปิดเผยงบการเงินอย่างเพียงพอ
รวมทั้งการฟังการชี้แจงและซักถามผู้สอบบัญชีจนเป็นที่พอใจว่างบการเงินดังกล่าวถูกต้องตามที่ควรและได้จัดทำตามหลักการบัญชีที่รับรองทั่วไป
และเพื่อให้ผู้ใช้งบการเงินได้ใช้ประโยชน์จากงบการเงินทันเวลา จึงได้เสนอคณะกรรมการบริษัทฯ
อนุมัติและส่งงบการเงินรายไตรมาสก่อนสอบทานให้ตลาดหลักทรัพย์ภายใน 30 วันหลังจากปิดบัญชี

ในปี 2543 เครือฯ ได้พัฒนาระบบงานคอมพิวเตอร์ให้มีประสิทธิภาพดียิ่งขึ้น
จึงได้นำโปรแกรมสำเร็จรูปด้านการขายและกระจายสินค้ามาเชื่อมต่อกับโปรแกรมระบบบัญชีด้านการเงินและบัญชี
เพื่อให้ระบบสามารถประมวลผลได้อย่างต่อเนื่องไม่ซ้ำซ้อน
และเป็นฐานรองรับเทคโนโลยีเข้าสู่การทำพาณิชย์อิเล็กทรอนิกส์
โดยให้ผู้แทนจำหน่ายสามารถสั่งซื้อสินค้าเครือฯ ผ่านระบบอินเตอร์เน็ตได้
และฝ่ายจัดการจะได้รับข้อมูลการวิเคราะห์และใช้ตัดสินใจในทางธุรกิจได้อย่างรวดเร็วและถูกต้องมากยิ่งขึ้น

ในด้านการประเมินผลระบบการควบคุมภายในพบว่าบริษัทฯ และบริษัทในเครือฯ
มีระบบการควบคุมภายในที่เหมาะสมกับสภาพธุรกิจ และไม่พบจุดอ่อนที่เป็นสาระสำคัญ
ซึ่งผู้สอบบัญชีก็ได้ให้ความเห็นสอดคล้องกัน
นอกจากนี้ได้มีการประเมินระบบการบริหารความเสี่ยงในเรื่องสำคัญด้านการตลาด การเงิน
การผลิต การบุคคล กฎหมายและสภาพแวดล้อมของธุรกิจทั่วไป
รวมทั้งความน่าเชื่อถือในระบบข้อมูลที่ใช้ในการบริหารของฝ่ายจัดการ
พบว่ายังไม่มีความเสี่ยงที่จะทำให้ธุรกิจเสียหายเป็นสาระสำคัญ
โดยเฉพาะด้านการเงินได้มีการแปลงหนี้ต่างประเทศให้เป็นหนี้ในประเทศ
ลดความเสี่ยงจากอัตราแลกเปลี่ยนที่อ่อนตัวลงได้เป็นอย่างมาก

สำหรับปี 2544 คณะกรรมการตรวจสอบได้เสนอคณะกรรมการบริษัทฯ แต่งตั้งนายเมธี รัตนศรีเมธา
หรือนางสาววิภา จินดานุวัฒน์ หรือ นายพิสิษฐ์ ชีวะเรืองโรจน์ แห่งบริษัทสำนักงาน เอสจีวี-ณ
ถลาง จำกัด เป็นผู้สอบบัญชีอีก 1 ปี และจะนำเสนอที่ประชุมผู้ถือหุ้นอนุมัติต่อไป

  วันที่ 1 มีนาคม 2544

  ในนามคณะกรรมการตรวจสอบ

พลอากาศตรี

  (กำธน สินธวานนท์)

  ประธานคณะกรรมการตรวจสอบ